b"\n_START_ARTICLE_\nConat\n_START_SECTION_\nEtimologia\n_START_PARAGRAPH_\nSegons Albert Cazes el top\xc3\xb2nim Conat significa el mateix que el nom de la comarca, Conflent (de confluent), ja que designa la uni\xc3\xb3 de la Ribera d'Orbany\xc3\xa0 amb la de Noedes, que formen la Ribera de Callan (Callant, segons Cazes).\n_START_SECTION_\nConat\n_START_PARAGRAPH_\nEl poble de Conat, situat aproximadament al centre del ter\xc3\xa7 oriental del seu terme, est\xc3\xa0 dividit en dos barris: el del Castell, a l'esquerra del Callan, i el de l'Esgl\xc3\xa9sia, a la dreta del mateix riu, davant per davant de l'altre.\n_START_SECTION_\nBarri del Castell\n_START_PARAGRAPH_\nEst\xc3\xa0 format per a penes mitja dotzena de carrers distribu\xc3\xafts enfilant-se des del Callan pel coster al capdamunt del qual hi ha el tur\xc3\xb3 amb les restes del castell i la capella de Santa Magdalena del Castell. A mitja al\xc3\xa7ada, a l'extrem nord-est del ve\xc3\xafnat, hi ha l'anomenada Torre de Baix._NEWLINE_Al nord-est, ran de la Ribera d'Orbany\xc3\xa0, hi ha les restes de l'antiga farga. A una certa dist\xc3\xa0ncia al nord-oest, seguint riu amunt, hi ha dos ponts rom\xc3\xa0nics, el primer a 135 metres de les darreres cases del poble i el segon 45 metres m\xc3\xa9s enll\xc3\xa0.\n_START_SECTION_\nBarri de l'Esgl\xc3\xa9sia\n_START_PARAGRAPH_\nAturonat en una giragonsa del riu, est\xc3\xa0 presidit per l'esgl\xc3\xa9sia parroquial de Sant Joan Baptista. En aquest segon nucli hi ha tamb\xc3\xa9 el cementiri, al costat mateix de l'esgl\xc3\xa9sia, a llevant, i la Casa del Com\xc3\xba, amb la Sala de Festes del poble annexa. El seu carrer principal \xc3\xa9s la mateixa carretera que travessa el ve\xc3\xafnat, la D - 26. Ran mateix d'aquesta carretera es troben dos oratoris, un a cada extrem del poble. Al sud-est, a l'entrada des de Ri\xc3\xa0, el de\xc2\xa0; al nord-oest, a l'entrada des de Vellans, el de Sant Galderic.\n_START_SECTION_\nVellans\n_START_PARAGRAPH_\nVellans \xc3\xa9s a prop de l'extrem occidental del terme de Conat, a ran, al nord, de la Ribera de Noedes. \xc3\x89s un poble petit, allargassat a la riba esquerra de la Ribera de Noedes i als dos costats de la carretera que el travessa. No est\xc3\xa0 documentat que hagi tingut mai esgl\xc3\xa9sia pr\xc3\xb2pia.\n_START_SECTION_\nArletes\n_START_PARAGRAPH_\nEl poble d'Arletes, situat al nord del terme de Conat, ja apareix com a despoblat, com Nabilles, en el Cadastre napole\xc3\xb2nic del 1812. \xc3\x89s probable que l'esgl\xc3\xa9sia de Nabilles, Santa Margarida, fos tamb\xc3\xa9 la parroquial d'Arletes. A Arletes es troben les ru\xc3\xafnes de la Torre d'Arletes.\n_START_SECTION_\nNabilles\n_START_PARAGRAPH_\nNabilles fou un poble del nord-est del terme comunal de Conat, probablement d'h\xc3\xa0bitat dispers, en el qual feia de centre neur\xc3\xa0lgic l'esgl\xc3\xa9sia parroquial de Santa Margarida de Nabilles, \xc3\xbanic element conservat del poble. Aquesta esgl\xc3\xa9sia \xc3\xa9s molt probable que tamb\xc3\xa9 exerc\xc3\xads de parroquial d'Arletes. L'any 1812 el territori ja apareix com a despoblat en el Cadastre napole\xc3\xb2nic del 1812.\n_START_SECTION_\nMonuments megal\xc3\xadtics de Conat\n_START_PARAGRAPH_\nCom en altres comunes ve\xc3\xafnes, la de Conat cont\xc3\xa9 diversos monuments megal\xc3\xadtics, com el Dolmen de Miralles, el Dolmen del Roc de les Creus, o del Camp de la Coma, i el Dolmen del Roc de l'Home Mort. El Dolmen del Roc de Jornac, citat per Becat dins del terme de Conat, \xc3\xa9s en realitat dins del d'Orbany\xc3\xa0.\n_START_SECTION_\nEls masos del terme\n_START_PARAGRAPH_\nLa comuna de Conat no t\xc3\xa9 actualment masos, pr\xc3\xb2piament dits, dispersos pel seu terme, a part de la Casa Cantonyera de l'Alzinar, el Casot o Cortal de l'Espeu, el Casot d'en Delonca, el Cortal de Fontanelles, o de Freixin\xc3\xb3s, avui dia convertit en casa, el Mol\xc3\xad de Vellans i el desaparegut Vilar de l'Era, a Santa Creu. La resta de construccions a\xc3\xafllades s\xc3\xb3n cortals, sobretot, i alguns orris o barraques de pedra seca. A m\xc3\xa9s, moltes s\xc3\xb3n actualment en ru\xc3\xafnes. Entre els cortals conservats hi ha el de l'Alzinar, el de la Maria Assens, el de la Miranda, el de la Vinyassa, abans, d'en Solla, el del Borreguer, abans, d'en Frare, el del Camp de les Vinyes, abans, d'en Blanc, el del Camp dels Polls, abans, d'en Gardiu, el de les Esquerdes, el del Forquiter, abans d'en Serradell, el del Freixin\xc3\xb3s, el del Mas, el dels Campots, o d'en Salies, abans, del Gavatx, el d'en Freixin\xc3\xb3s, el d'en Fruitet, el d'en Gardiu (nom antic), el d'en Lafita, abans, d'en Joan Blanc, el d'en Ponci, el d'en Ventureta, abans del Brello, el d'en Vidal, el d'Etxena, o de Santa Creu, abans, de Serranies, els Cortalets, el Cortal Nou de Clarelles, abans Respaut, els Cortals d'Arletes, els dels Camps d'en Perotes, els dels Prats de Vellans, els de Nabilles, la Cova de l'Espin\xc3\xa0s (cortal, en realitat). Tamb\xc3\xa9 cal tenir en compte les Coves dels Plans de Vellans._NEWLINE_Els cortals en ru\xc3\xafnes s\xc3\xb3n el de Baix de la Falguerosa, el de l'Estevenet, o de l'Etxena, el de Catlloren\xc3\xa7, abans, d'en Bonell, el de Clarelles, el de la Carrerada, abans d'en Bonell, el de la Copi, abans d'en Pau, el de la Falguerosa, abans, de l'Etxena, el de l'Aposador, el de la Vivesa, el del Terrena, el del Tronis, o de l'Estevenot, el d'en Ventureta, o de l'Assens, el d'en Vidal, o de la Font de Gordi, un altre d'en Vidal, abans, d'en Bigorra, el de Quintana, abans, del Guillot, el de Santa Margarida, el de Torres, abans, Delcamp, els Cortals de Mar\xc3\xa7ac, els d'en Salies, o de Millarers._NEWLINE_Altres construccions isolades que cal considerar s\xc3\xb3n l'Orri de l'Espin\xc3\xa0s, el de Nabilles i els Orris de Catlloren\xc3\xa7. Tamb\xc3\xa9 existeixen tres oratoris, el de Sant Antoni, el de Sant Galderic i el de Sant Josep, i cinc ponts: el de la Solana, el del Clot del Bosc, el del Riberot, el del Verger i el de Vellans, a part de les esgl\xc3\xa9sies descrites en cap\xc3\xadtols a part.\n_START_SECTION_\nCursos d'aigua\n_START_PARAGRAPH_\nTres s\xc3\xb3n els cursos d'aigua fonamentals, amb les valls corresponents, del terme de Conat: del poble en avall, i fins a la Tet, el Callan. Del poble en amunt, els dos que formen el Callan: la Ribera de Noedes i la Ribera d'Orbany\xc3\xa0. No hi ha cap curs d'aigua del terme que s'escapi d'alguna de les tres valls esmentades, llevat del C\xc3\xb2rrec de Santa Creu, a l'extrem sud-oriental, que davalla cap a Vilafranca de Conflent._NEWLINE_La Ribera d'Orbany\xc3\xa0, un cop ha entrat en el terme de Conat procedent del d'Orbany\xc3\xa0 rep per la dreta el Comall de la Font de l'Aram, per l'esquerra, successivament, dos c\xc3\xb2rrecs anomenats de Jornac. Tot seguit, per la dreta, el Comall de la Font de Gordi, per l'esquerra el C\xc3\xb2rrec de Malbaus, tot seguit per la dreta el Comall de la Copi, i per l'esquerra dos c\xc3\xb2rrecs anomenats del Riberal. Ja molt a prop del poble de Conat rep per l'esquerra el Riberot, o Torrent d'Arletes, o els Torrents, de llarg recorregut, que reuneix en el seu tra\xc3\xa7at els c\xc3\xb2rrecs d'Arletes, de Catlloren\xc3\xa7, del Burgatar, d'en Perotes, de Clarelles, els dos de Nabilles, amb el de Torres, de les Taules i de l'Espin\xc3\xa0s. Tot seguit, entre els dos nuclis de Conat, s'uneix a la Ribera de Noedes per tal de formar el Callan._NEWLINE_Pel que fa a la Ribera de Noedes, ja dins del terme de Conat, agafa una direcci\xc3\xb3 m\xc3\xa9s d'oest a est, rep per la dreta els c\xc3\xb2rrecs de Prats i del Bac, tot seguit per l'esquerra els dos Comall de l'Alzinar, i al cap de poc per la dreta el C\xc3\xb2rrec de l'Artigassa, just despr\xc3\xa9s de deixar enrere el Mol\xc3\xad de Vellans. Passa pel costat de migdia del poble de Vellans, on rep, alhora per l'esquerra el Comall de Vellans, que travessa aquest poble, i per la dreta el C\xc3\xb2rrec dels Clots del Bosc, de llarg recorregut, que aporta tamb\xc3\xa9 els c\xc3\xb2rrecs de la Serra Pelada, del Bosc de Serra Pelada i del Bac de Vellans. Just a llevant del poble rep per l'esquerra el Comall del Grau del Pont, i tot seguit, pel mateix costat, el Comall del Serrat del Pont i el del Vinyer. Tot seguit hi arriba per la dreta el C\xc3\xb2rrec del Desferrador, el de Coma Seca, amb els dos comalls del mateix nom, el Comall de Cova Roja, el Comall dels Baussos, el del Forn, el de la Cometa Negra, el de les Caunes Negres, o de la Cauna, el de les Estelles, o de Pobl\xc3\xa0, i el de Quintana. Tot seguit, passa al sud del poble de Conat i s'ajunta amb la Ribera d'Orbany\xc3\xa0 per tal de formar el Callan._NEWLINE_Un cop format per la uni\xc3\xb3 de les dues riberes anteriors, just a l'extrem oriental del poble de Conat, el Callan s'adre\xc3\xa7a cap a llevant, marcant uns meandres for\xc3\xa7a tancats, a causa de l'orografia de la vall. Rep de seguida per l'esquerra el C\xc3\xb2rrec de la Solana, i poc despr\xc3\xa9s per la dreta el Comall de les Saleres. Despr\xc3\xa9s, per l'esquerra, els dos c\xc3\xb2rrecs de les Esquerdes, i, poc despr\xc3\xa9s, per la dreta el C\xc3\xb2rrec de Bell-lloc, que hi aporta tamb\xc3\xa9 el Torrent Fosc i el Comall de Bell-lloc, els dos comalls de les Fontanelles i els dos de les Termeneres. Finalment, en el terme de Conat, hi aflueix per l'esquerra el C\xc3\xb2rrec de Santa Margarida, que hi aporta els c\xc3\xb2rrecs de la Capella i de la Font de l'Aram. Aquest c\xc3\xb2rrec fa de termenal entre Conat i Ri\xc3\xa0 i Cirac.\n_START_SECTION_\nFonts\n_START_PARAGRAPH_\nLes fonts m\xc3\xa9s importants del terme de Conat s\xc3\xb3n la Font d'Arletes, la de Catlloren\xc3\xa7, la de Clarelles, la de Gordi, la de la Farigoleta, la de la Llosa, la de l'Alzinar, tres fonts anomenades de l'Aram, les Fonts de les Basses, la del Salze i la de Nabilles.\n_START_SECTION_\nOrografia\n_START_PARAGRAPH_\nEls top\xc3\xb2nims de Conat que reflecteixen formes de relleu o indrets geogr\xc3\xa0fics concrets s\xc3\xb3n obagues, com el Bac i el Bac de Vellans; boscs, com el Bosc Comunal de Conat, el Bosc de Serra Pelada; clots, com els Clots del Bosc; comes, com el Comall, la Coma Seca, la Cometa Negra; muntanyes, com el Pic del Solemp\xc3\xad, Roca Roja, el Roc de Jornac, el Roc de la Collada, el Roc del Crest, el Roc de l'Home, el Roc de l'Home Mort, el Roc del Teix\xc3\xb3, el Roc Punxut, o la Roca Punxuda, el Roc Rodon, el Roc Roig de la Serra Pelada; plans, com el Pla dels Horts, el Pla de Roca Roja i els Plans de Vellans; serres i serrats, com la Serra Pelada, el Serrat de les Estelles, el Serrat del Pont, el Serrat de Miralles, el Serrat de Quintana, el Serrat de Roca Blanca, el Serrat de Roca Roja, el Serrat d'Estarder, el Serrat de Torres, i solanes, com la Solana. Tamb\xc3\xa9 \xc3\xa9s de destacat la Reserva Natural de Conat.\n_START_SECTION_\nEl terme comunal\n_START_PARAGRAPH_\nLes partides i indrets espec\xc3\xadfics del terme de Conat s\xc3\xb3n l'Alzinar, l'Aposador, Arletes, l'Artigassa, els Baussos, Bell-lloc, la Boixera, Borguda, el Borreguer, el Burgatar, Cabanasses, el Camp de la Coma, el Camp del Bac, el Camp del Bosc, el Camp de les Vinyes, el Camp dels Polls, el Camp Gran, els Campots (dos de diferents), els Camps d'en Perotes, la Carrerada, la Casa -o Cova- Roja, Catlloren\xc3\xa7, la Cauna, Clarelles, el Colomer, la Copi, els Cortalets, els Cotius, el Crest, el Desferrador, les Eroles (nom antic), l'Esgl\xc3\xa9sia, l'Espin\xc3\xa0s, les Esquerdes (dos de diferents), les Estelles, la Falguerosa, les Fontanelles, la Font del Gordi, la Font de la Llosa, la Font de l'Aram, el Forn, o Camp del Petrol, els Horts d'Arletes, Jornac, Ll\xc3\xbagols, Malbaus, Mar\xc3\xa7ac, el Mas, Millarers, Miralles, la Mort del Soldat, Nabilles, l'Olivera, l'Oratori, la Parreguera d'en Maria, el Pas de l'Escala (dos de diferents), Pobl\xc3\xa0, el Pont del Mar\xc3\xad, els Prats, els Prats de Vellans, la Reserva Natural de Conat, el Riberal, el Roc de la Socarrada, el Roc de les Creus, el Roc de l'Home Mort, les Saleres, Santa Creu, Santa Margarida, Sant Miquel (nom antic), la Socarrada, el Solemp\xc3\xad, els Tallats del Mallet, les Taules, les Teixoneres, les Termeneres, el Torrent Fosc, Torres, Vellans, la Vinya del Forga, la Vinyassa, les Vinyes de Conat, les Vinyes de Vellans i Vistes de Jornac. Alguns s\xc3\xb3n senyals termenals, com la Parreguera d'en Maria, el Pil\xc3\xb3, Roca Blanca, Roca Foradada, Roca de Jornac, el Roc de la Creu, abans de les Creus, el Roc de la Maria, el Roc de la Socarrada, el Roc de les Cabres, el Roc de l'Home Mort, el Roc del Pas de l'Escala, el Roc del Serrat de les Estelles i el Roc del Solemp\xc3\xad.\n_START_SECTION_\nCarreteres\n_START_PARAGRAPH_\nUna sola carretera, aix\xc3\xb2 s\xc3\xad, amb una variant, travessa el terme de Conat. Es tracta de la carretera D - 26 (N - 116, a Ri\xc3\xa0 i Cirac - Noedes), que uneix Conat amb Ri\xc3\xa0 en 4,4 quil\xc3\xb2metres cap a llevant, i amb Noedes en 8,6 cap a ponent. \xc3\x89s una carretera que ressegueix la vall del Callan, i no enlla\xc3\xa7a amb cap altre poble que els esmentats. Al nord-oest de Vellans, per\xc3\xb2, surt cap al nord-oest la D - 26b (D - 26, a Conat - Orbany\xc3\xa0), en uns 3 quil\xc3\xb2metres (5,1 des de Conat). \xc3\x89s una carretera amb revolts molt tancats, at\xc3\xa8s que ha de guanyar altitud per tal d'arribar a Orbany\xc3\xa0.\n_START_SECTION_\nTransport p\xc3\xbablic col\xc2\xb7lectiu\n_START_PARAGRAPH_\nConat no t\xc3\xa9 cap servei de transport p\xc3\xbablic habitual. Com altres pobles petits, disposa del TAD (Transport a la demanda).\n_START_SECTION_\nEls camins del terme\n_START_PARAGRAPH_\nAlguns dels camins del terme de Conat s\xc3\xb3n interns del terme mateix, com el Cam\xc3\xad d'Arletes, el de l'Aposador, o de Nabilles, el de Catlloren\xc3\xa7, el de la Copi, el de la Vinyassa, el de les Saleleres, el dels Campots, el de Millarers, el de Nabilles (diferent de l'anterior) i la Tira. D'altra banda, hi ha els camins que uneixen Conat amb els pobles i termes ve\xc3\xafns: Cam\xc3\xad de Ll\xc3\xbagols, del Trag\xc3\xad (cam\xc3\xad de Campome a Orbany\xc3\xa0), de Vellans a Noedes, o dels Prats, de Vilafranca, Cam\xc3\xad Vell de Noedes, Cam\xc3\xad Vell de Ri\xc3\xa0, Cam\xc3\xad Vell d'Orbany\xc3\xa0, Ruta de Noedes, Ruta d'Orbany\xc3\xa0, Ruta de Ri\xc3\xa0 i la Tira de Ri\xc3\xa0. Esment a part mereixen el cam\xc3\xad ramader anomenat la Carrerada i el Tomb del Coronat.\n_START_SECTION_\nActivitats econ\xc3\xb2miques\n_START_PARAGRAPH_\nEn el terme de Conat hi ha molt poc territori apte per a l'agricultura: a penes 8 hect\xc3\xa0rees, en les quals hi ha mitja dotzena d'explotacions dedicades al conreu de la poma, sobretot, i a les hortalisses. Hi ha espai per a pastures i farratges, que alimenten un centenar de caps de cabrum. El conreu del bosc, activitat preeminent temps enrere, ha retrocedit molt, sobretot d'en\xc3\xa7\xc3\xa0 la creaci\xc3\xb3 de la Reserva Natural de Conat, per\xc3\xb2 aquesta reserva pot generar un cert turisme de qualitat.\n_START_SECTION_\nHist\xc3\xb2ria\n_START_PARAGRAPH_\nEl poble de Conat, juntament amb els seus senyors, \xc3\xa9s esmentat des de darreries del segle XI: vers el 1082 \xc3\xa9s esmentat el lloc de Connad, i el 1090 Gausfred de Conat signa com a testimoni en una donaci\xc3\xb3 de Mosset al monestir de Santa Maria de la Grassa. Als segles XI i XII, Conat, juntament amb Saut\xc3\xb3, apareix en mans d'una fam\xc3\xadlia anomenada alternativament de Conat i de Saut\xc3\xb3, que retia homenatge als comtes de Cerdanya i alhora als comtes-reis. Fins a Alfons I, vers l'any 1190, es mantingu\xc3\xa9 aquesta situaci\xc3\xb3._NEWLINE_El 1168 ja consta el Castell de Conat, juntament amb el de Paracolls. La fam\xc3\xadlia que en tenia el domini acab\xc3\xa0 extingint-se; l'\xc3\xbaltim testimoni de la seva exist\xc3\xa8ncia \xc3\xa9s Esclarmonda de Conat, muller de Ramon d'Urtx. A la segona meitat del segle XIII n'eren senyors els Santacoloma, de la Fenolleda, i el 1280 consta la venda del lloc i castell de Conat a Ramon de Full\xc3\xa0. El segle XIV consta la baronia de la Vall de Conat: vallis de Conato, el 1308, composta per una dotzena de llocs de la vall, la majoria actualment desapareguts._NEWLINE_Vers el 1344 Conat esdev\xc3\xa9 castell reial. Es coneixen almenys dos castellans, en nom de Pere el Cerimoni\xc3\xb3s: Bernat d'Illa i Pere Paraire. A finals del segle XV consta com a senyor de Conat, Molig, Campome, Paracolls i Coma Miquel de Cardona, i el 1494 ho eren Joan de Pau i la seva muller Elionor de Rocafort. M\xc3\xa9s tard, al llarg de l'Edat Moderna, la Vall de Conat passa diverses vegades de mans: Galceran de Cru\xc3\xaflles i de Santapau el segle XVI, Jaume Alemany de Bellpuig posteriorment, despr\xc3\xa9s d'un litigi amb l'anterior, Gabriel de Llupi\xc3\xa0 ja al XVII, etc. En el moment de la fi de l'Antic R\xc3\xa8gim era senyor de la Vall de Conat Pau d'Ortaf\xc3\xa0, que s'exili\xc3\xa0 amb la Revoluci\xc3\xb3 Francesa.\n_START_SECTION_\nAdscripci\xc3\xb3 cantonal\n_START_PARAGRAPH_\nA les eleccions cantonals del 2015 Conat ha estat incl\xc3\xb2s en el cant\xc3\xb3 n\xc3\xbamero 13, dels Pirineus Catalans, que inclou els pobles d'Angostrina i Vilanova de les Escaldes, Bolquera, Dorres, \xc3\x88guet, Eina, Enveig, Er, Estavar, Font-romeu, Odell\xc3\xb3 i Vi\xc3\xa0, la Guingueta d'Ix, Llo, Na\xc3\xbcja, Oceja, Palau de Cerdanya, Porta, Port\xc3\xa8, Sallagosa, Santa Llocaia, Targasona, la Tor de Querol, Ur i Vallcebollera, de la comarca de l'Alta Cerdanya, els Angles, Font-rabiosa, Formiguera, Matamala, Puigbalador i Ral, de la del Capcir, i les viles de Montllu\xc3\xads, Prada i Vilafranca de Conflent i els pobles d'Aiguat\xc3\xa8bia i Talau, la Cabanassa, Campome, Canavelles, Catll\xc3\xa0, Caudiers de Conflent, Cens\xc3\xa0, Clar\xc3\xa0 i Villerac, Codalet, Conat, Escar\xc3\xb3, Eus, Fontpedrosa, J\xc3\xbajols, la Llaguna, Els Masos, Molig, Mosset, Noedes, Nyer, Oleta i \xc3\x88vol, Orbany\xc3\xa0, Orell\xc3\xa0, Plan\xc3\xa8s, Ralleu, Ri\xc3\xa0 i Cirac, Sant Pere dels Forcats, Saut\xc3\xb3, Serdiny\xc3\xa0, Soanyes i To\xc3\xa8s i Entrevalls, de la del Conflent, amb capitalitat a Prada. S\xc3\xb3n conselleres per aquest cant\xc3\xb3 Jean Castex i H\xc3\xa9l\xc3\xa8ne Josende, de la Uni\xc3\xb3 de la Dreta.\n_START_SECTION_\nServeis comunals mancomunats\n_START_PARAGRAPH_\nConat forma part de la Comunitat de comunes de Conflent - Canig\xc3\xb3, amb capitalitat a Prada, juntament amb Prada, Arbo\xc3\xa7ols, Campome, Camposs\xc3\xad, Canavelles, Castell de Vernet, Catll\xc3\xa0, Clar\xc3\xa0 i Villerac, Codalet, Cornell\xc3\xa0 de Conflent, Escar\xc3\xb3, Espir\xc3\xa0 de Conflent, Estoer, Eus, Fillols, Finestret, Fontpedrosa, Full\xc3\xa0, J\xc3\xb3c, J\xc3\xbajols, Marqueixanes, els Masos, Mentet, Molig, Mosset, Noedes, Nyer, Oleta i \xc3\x88vol, Orbany\xc3\xa0, Orell\xc3\xa0, Pi de Conflent, Ri\xc3\xa0 i Cirac, Rigard\xc3\xa0, Saorra, Serdiny\xc3\xa0, Soanyes, Sorni\xc3\xa0, Tarerac, Tauriny\xc3\xa0, To\xc3\xa8s i Entrevalls, Trevillac, Vallest\xc3\xa0via, Vallmanya, Vernet, Vilafranca de Conflent i Vin\xc3\xa7\xc3\xa0.\n_START_SECTION_\nEnsenyament i Cultura\n_START_PARAGRAPH_\nA Conat no hi ha actualment cap establiment escolar. L'escola m\xc3\xa9s propera, per a maternal i prim\xc3\xa0ria, \xc3\xa9s la de Ri\xc3\xa0, per\xc3\xb2 tamb\xc3\xa9 queden a prop les escoles de Catll\xc3\xa0, Full\xc3\xa0, Prada i Vilafranca de Conflent. Per a continuar estudis, tant a secund\xc3\xa0ria com a batxillerat, els nois i noies de Conat poden anar als col\xc2\xb7legis i liceus de Prada."